Vrugtekoek in skilferkorsdeeg vir Kersfees | huiskok
Spits jou ore vir 'n heerlike Food Lover's Market Festive Fruit Cake Mix-kompetisie*
Kersfees is die grootste familiefees van die jaar. Dis veral 'n tyd wat kinders herinneringe vorm wat hulle 'n leeftyd bybly, soos die kombuisbedrywighede in die somervakansie om reg te maak vir die feestyd. Die geure van kaneel, botter en gouestroop en die glinster van glanskersies wat meng met kombuisgeluide en Kersliedjies!
Die blinkste tooisels aan die Kersboom, 'n treffende handgemaakte krans by die voordeur, die heerlikste Kersham of selfs die bontste trifle sou egter nie opmaak vir die afwesigheid van ons familie aan tafel in die tyd van pandemie nie. Waarmee vervang jy die gekwetter aan tafel, die opvang met famieliedinge en opdiep van ou herinneringe?
Een ding wat help is dankbaarheid vir wat ek wel het. Nog 'n anker is om na die bekende dinge toe te gaan wat ons veilig en geborge laat voel. Dis tog wat herinneringe is – 'n sagte kussing teen die harde werklikheid.
Nog 'n manier om die leë plekke te vul is om nuwe herinneringe te skep en nuwe dinge te ervaar saam met die kringetjie geliefdes wat ek wel aan my tafel het.
In die plek van die gebruiklike Kersfees 'mince pies' soos my ma dit gemaak het, maak ek vanjaar my liefste vriendin Daleen van der Merwe s'n. Ons boesemvriendskap kom al van studentedae toe ons kamermaats was en albei huishoudkundige studeer het. Ons het nog soveel ander dinge in gemeen: ons is albei lief vir diere en vir kosmaak, en vir kookboeke (sy het as uitgewer meer as 90 boektitels uitgegee en ek het die meeste van my 10 kookboeke deur haar uitgegee). Sy was nog altyd die raakvatter met 'n syferbrein en liefde vir blokkiesraaisels en Sudoko. Ek weer is die kunssinnige dromer. Ons reis saam, kook saam en eet saam.
My ma Inez en haar ma Ria was ook albei wonderlike huiskokke wie se Sondagkos en Kerstafels so formidabel was soos hul gasvryheid. Daleen het baie wonderlike herinneringe van my ma se hoenderpastei en pampoenkoekies. Ek onthou weer Tannie Ria se skons, kerrievarktjops en manjifieke franzipan-tert (wat Daleen Franse Pan noem):
Die Franse pan is so heerlik dat ek Daleen na my kombuis toe genooi het om my dit te leer maak en die resep ook ingesluit in my boek Tuistafel. Daleen vertel die storie van die gebak met die ongewone naam:
"My Ouma Johanna het die heerlike vrugtetert by spesiale geleenthede, soos verjaardae en as deftige gaste kom kuier voorgesit. Toe my liefste moeder Ria dit die eerste keer maak was ek smoorverlief op die vrugtekoek met skilferkors – twee van my gunsteling soetgoed in een. Omdat Franzipan vir my vreemd was het ek altyd gepraat van Franse pan. Nou maak ek dit tydens Kerstyd in plaas van vrugtekoek en gewoonlik klein tertjies."
Sederdien het ek tannie Ria se Franse Pan my eie gemaak met 'n kinkel of twee, soos wat ons kokke mos maar maak.
Hoewel dit as een groot tert gebak kan word en in dun skyfies gesny word, is dit ideaal om dit in muffinpannetjies te bak in die plek van die gebruiklike Kersfees 'mince-pies'
Om dit selfs meer Kersfees te maak kan jy die dadels met opgekapte glanskersies vervang.
Ek bedien dit graag met vars frambose, wat dit net ietwat meer modern maak. Die effense surigheid komplimenteer die soetigheid van die vulsel.
'n Koekiedrukker met 'n skulprand (scalloped) gee 'n baie mooi vorm aan die skilferdeegdoppies.
Ek vervang soms die appelkooskonfyt-glanssmeersel met kweperjellie of enige ander gladde konfyt waarby 'n bietjie suurlemoensap kom.
Hou die resep vir Paastyd, want dis 'n heerlike soetding vir die Paastafel. Dan rol ek die oorskietdeeg in dun worsies om kruise te vorm soos vir Paasbolletjies.
My rooi-emmer vriendin van die Kerskombuis:
Tannie Ria het korente, rosyne en dadels gebruik vir haar franzipan-styl vrugtekoek, terwyl ek Food Lover's Market se legendariese Festive Fruit Cake Mix in die geliefde rooi emmertjie die fokus maak. Dit bevat reeds rosyne, sultanas en versuikerde skil en is propvol neute en vrugtestukke.
Ek maak al jare lank op hierdie gerieflik-voorafgemengde vrugtekoekmengsel staat. Of dit nou my luukse 'beskonke' Florentynse vrugtekoek is met al die weelde van 'n Renaissance-feestafel, 'n eenvoudiger nugter marmalade-Kerskoekbroodjie wat jy die dag voor die tyd kan bak, tot my ma se klassieke Kerskoek wat ek saam met kaas, sjokolade, neute, verglanste gemmer, grenadilla en goeie Suid-Afrikaanse soetwyn voorsit vir 'n manjifieke kaasgang.
Ek het nou al gevind dat as ek kwaliteit gebruik, selfs die oorskiet-koekkrummels omskep kan word in iets onvergeetlik, soos die vrugtekoekvulsel vir gerolde lamsrib of my oorskietvrugtekoek-skons vir Tweede Kersdag.
Jy hoef jou ook nie moeg te soek vir die rooi-emmertjie-gehalte nie. Dis beskikbaar by Food Lover's Market-winkels reg deur die land teen R79.99 per kg.
TANNIE RIA SE FRANSE PAN
(franzipan-vrugtekoek in skilferkors)
Voeg self handevol van jou eie Kers-herinneringe en sakke vol liefde by.
1 rol (400 g) skilferkors, ontdooi
110 g witsuiker
2½ groot of 2 ekstragroot eiers
60 g amandelmeel (fyngemaalde amandels)
60 ml melk of amandelmelk
750 ml Food Lover's Market Festive Fruit Cake Mix
250 ml Food Lovers Market dadels, gekap
125 ml grofgekapte amandels
fyn appelkooskonfyt vir glaseerverf
Eierwas, vir oorsmeer indien deegversiering bo-op geplaas word*
Rol die skilferkors dun uit en voer 'n tertpan/bak of die holtes van 12 muffinpannetjies met die deeg uit. Hou in die yskas tot nodig.
Klits die botter en suiker tot lig en romerig. Voeg die eiers geleidelik by en klits goed na elke byvoeging.
Sif die meel en bakpoeier en klits dit by die bottermengsel in. Roer dan die amandelmeel en melk by en klits goed.
Voeg die vrugtemengsel en neute by en meng goed deur.
Skep in die tertdop/doppies en bak die tert 35-45 minute en die klein tertjies 20 – 25 minute tot goudbruin en uitgepof.
Smeer die fyn appelkooskonfyt oor terwyl dit nog warm is.
Laat afkoel. Strooi versiersuiker oor net voor opdiening.
*Druk vormpies met 'n Kerstema uit die orige deeg en plaas dit bo-op die tert/tjies voordat dit gebak word. Smeer die vorms liggies met 'n eierwas.
FOOD LOVER'S MARKET FESTIVE CAKE MIX KOMPETISIE TER WAARDE VAN R16 000
Skryf teen 30 November 2021 by hierdie skakel https://foodloversmarket.co.za/win/ in vir die mees begeerlike kompetisie om 'n bak hamper ter waarde van R16 000 te wen. Dan kan jy na hartelus bak met Food Lover's se geliefde rooi emmertjie-vrugtekoek-mengsel. Sjoe, ek wens ek kon inskryf, maar ek hou duim vas dat jy dit dalk kan wen!